(7)

For så vidt angår Slovakiet, har denne nylige vurdering vist, at: a) Boligpriserne er de seneste fem år steget støt i faste priser i Slovakiet. Trods stramningen af den retligt bindende belåningsgrænse er væksten i boligpriserne tiltaget siden begyndelsen af 2019. Under covid-19-pandemien er prisstigningerne tiltaget yderligere, og den årlige reale stigning i boligpriserne nåede næsten 16 % i andet kvartal af 2021, hvilket er det næsthøjeste niveau i Unionen. Desuden er boligernes prisoverkommelighed reduceret over tid som følge af, at boligpriserne stiger hurtigere end husholdningernes indkomst. Ifølge overvurderingsparametre er der en stigende risiko for overvurdering af boligpriserne. Prisdynamikken er blevet understøttet af en økonomi i en ekspansiv fase, lave renter, øget opsparing i husholdningerne og en stærk efterspørgsel fra husholdningerne efter nye boliger på grund af forsyningsknaphed. b) Væksten i realkreditlån i Slovakiet har trods politiske foranstaltninger været blandt de højeste i Unionen i de seneste tre år og modstået også stødet fra covid-19. Realkreditmarkedet i Slovakiet er kendetegnet af lave renter, en stærk efterspørgsel efter realkreditlån, der forstærkes af stigende boligpriser, samt intens konkurrence blandt långiverne. Desuden er banksektor i Slovakiet en af de mest udsatte for ejendomsaktiviteter i EØS-landene. c) Husholdningernes gældsætning i Slovakiet er de seneste år steget på grund af en intens udlånsaktivitet. Efter flere år med tocifrede stigninger i husholdningernes reale gæld er vækstraten i husholdningernes gældsætning aftaget og har stabiliseret sig på omkring 4 % i 2020. Trods denne aftagende vækst, som også skyldtes makroprudentielle politiske foranstaltninger (indførelse af grænsen for gæld i forhold til indkomst og stramning af gældsserviceringsgraden), er væksten i husholdningernes gældsætning stadig blandt Unionens højeste, og dette har givet sig udslag i en stigende gældskvote. Husholdningerne reducerede deres forbrug under covid-19-pandemien, men deres efterspørgsel efter boliglån var fortsat stærk. Refinansieringen af realkreditlån er faktisk steget for nylig og er ofte forbundet med en forhøjelse af det oprindelige nominelle lånebeløb. En anden sårbarhed skyldes, at løbetiden for en betydelig del af lånene overstiger låntagernes pensionsalder. Både denne udvikling og lommer af sårbarheder skal overvåges nøje fremover. d) Opbygningen af ovennævnte sårbarheder kan også tilskrives en række strukturelle faktorer såsom det gunstige skattesystem på ejendomsmarkedet samt begrænsninger i lejemarkedets funktion. e) ESRB anerkender, at der er indført adskillige foranstaltninger til afbødning af de aktuelle sårbarheder i beboelsesejendomssektoren i Slovakiet, herunder navnlig en omfattende række låntagerbaserede foranstaltninger for på passende vis at imødegå de underliggende risici i forbindelse med realkreditlån og låntagernes sårbarheder. Desuden er den positive modcykliske kapitalbuffer et passende redskab til at afhjælpe sårbarheder i forbindelse med den hurtige kreditvækst, som har været udbredt på tværs af sektorer, og til at øge banksektorens modstandsdygtighed. f) Set ud fra et fremadrettet perspektiv og under hensyntagen til risikoudsigterne på mellemlangt sigt anses den nuværende makroprudentielle politiksammensætning for at være hensigtsmæssigt og delvist tilstrækkeligt. I betragtning af den fortsatte opbygning af lommer af sårbarheder vil det være hensigtsmæssigt at finjustere de eksisterende låntagerbaserede foranstaltninger. Hvis kumulationen af cykliske risici fortsætter, eller de strukturelle sårbarheder intensiveres, kan de slovakiske myndigheder overveje at genopbygge den modcykliske kapitalbuffer eller indføre en systemisk risikobuffer på sektorplan for yderligere at øge modstandsdygtigheden over for de risici, der findes i beboelsesejendomssektoren. Desuden udgør aktivering af en minimumsgrænse for risikovægt for interne ratingbaserede eksponeringer for beboelsesejendomme i henhold artikel 458 i Europa-Parlamentets og Rådets forordning (EU) nr. 575/2013 (3) også en mulighed, der vil øge banksektorens modstandsdygtighed. Ud over makroprudentielle foranstaltninger kan overvejelser om justering af det gunstige skattesystem i forbindelse med beboelsesejendomme samt foranstaltninger, der forbedrer lejemarkedets funktion, mindske kilderne til systemiske risici i forbindelse med sektoren for beboelsesejendomme i Slovakiet.